AARHUS: - Det er det, alle har ventet på længe. Jeg er glad for, at man nu har valgt at bortvise Claus Pedersen og stoppe hans lønudbetaling, siger byrådsmedlem Gert Bjerregaard (V) som reaktion på, at Teknik og Miljø onsdag har besluttet at bortvise den tidligere chef for Aarhus Kommunes Center for Byens Anvendelse.

Oprindeligt blev Claus Pedersen sendt hjem, da man åbnede en personalesag mod ham. En uge senere indgik Aarhus Kommune en fratrædelsesaftale med ham, som blandt andet indebar et samlet fratrædelsesbeløb på 1.4 millioner kroner.

Gert Bjerregaard mener, at processen har været meget langtrukken, og at Teknik og Miljø på et tidligere tidspunkt burde have sat lønudbetalingen til Claus Pedersen på pause.

- Det klæder ikke rådmanden, at det har taget så lang tid - og jeg er ikke i tvivl om, at det er de langvarige pres fra Venstres side, der nu giver resultat, siger Gert Bjerregaard.